Nadeem Farooq (RV), 2013-04-23:
Tak for det.
Jeg vil gerne kvittere for Enhedslistens insisteren på at hjælpe de danskere, der er på dagpenge, og som er i fare for at opbruge retten til selv samme.
Enhedslisten er reelt optaget af de lediges vilkår, men det er regeringen også – vi har så forskellige måder at anskue arbejdsmarkedet på.
Det, som regeringen er meget optaget af, er at skabe så mange varige jobs som muligt, at skabe nye arbejdspladser, at give det danske folk bedre muligheder for at komme ind i vores alle sammens arbejdsfællesskaber.
Vores ambition er jo det modsatte, nemlig at få flere dagpengemodtagere i job, og det skal helst være varige og permanente job.
Vi anerkender fuldt ud, at udfordringen er stor, udfordringen er også unik, set i lyset af den måde, hvorpå dagpengereformen så at sige er blevet indfaset.
Vi må ikke glemme, at der parallelt med de store udfordringer også sker en række bevægelser på arbejdsmarkedet, som trækker i retning af, at rigtig mange dagpengemodtagere kommer i job.
Det er også vigtigt at have den del af historien med.
Det med at skabe varige og permanente job er en kongstanke, som regeringen har, og den kongstanke er jo ikke ny, den udløber af hele ideen om den aktive arbejdsmarkedspolitik, der blev knæsat tilbage i 1993-94.
Det var dengang, den socialdemokratisk ledede regering igen tog ansvaret på sig, gennemførte reformer af arbejdsmarkedet af så markante dimensioner, at det var afsættet for årtiers økonomisk opblomstring i Danmark.
På ryggen af disse reformer er den nuværende regering i gang med flere nødvendige reformer, reformer, hvis formål ikke er reformer i sig selv, men hvor formålet i bund og grund og til syvende og sidst er at give flere danskere mulighed for at blive selvforsørgende og realisere deres drømme, deres ideer og kunne gøre det for deres børn også.
Så er der en lang række ting, som Enhedslisten har nævnt her,
som man kunne lade tælle med i optjeningen af dagpenge, uddannelsesaktivering, jobrotation, og jeg vil gerne slå meget klart fast og sige, at det jo alt sammen er gode værktøjer til at opkvalificere sig, til at øge muligheden for på varig basis at komme ind på arbejdsmarkedet igen, som vi jo ønsker.
Men vi holder fast i at afvise Enhedslistens forslag, fordi vores fokus netop er på at gennemføre de initiativer, der giver danskerne flere arbejdspladser og gør arbejdsmarkedet endnu mere dynamisk.
Vi har store udfordringer, men jeg mener også, at mulighederne er til stede, hvis vi fortsætter ad det spor, vi har lagt.
Senest er det jo vækstplanen, der skal lægge nye alen til den kurs, som handler om at skabe nye arbejdspladser.
Hr. Christian Juhl spørger, om det gør indtryk på Radikale Venstre, at der er så mange danskere, der opbruger deres dagpengeret, og om det er ligegyldigt.
Nej, det er det på ingen måde.
Det er dybt alvorligt, og jeg vil da ærligt sige, at det er noget, der smerter mig også.
Det gør det.
Ved siden af de bekymrende tal – og dem vedkender jeg mig fuldt ud – må vi også se på og anerkende, at 160.000 dagpengemodtagere kom i job sidste år.
Det vil sige, at der også er positive bevægelser på det danske arbejdsmarked, og det må vi ikke glemme.
Så det, der er målet og sigtet nu, er at sikre, at der kommer endnu flere bevægelser ind på arbejdsmarkedet, ved at der bliver skabt nye arbejdspladser.